Mami á̱niet ba̱ ku bai song A̱yet Ghwut Mman Isi̱rela mi̱ Khwo hu,
a̱wot ba̱ bu kyuak ntong a̱zaghyi A̱gwaza a̱ni;
A̱helenawa ku nshya̱.
Ba̱ si̱ bai da̱ a̱vwuo Filibut,
a̱ ku neet ma̱ a̱keang Ba̱tsaida ka̱ shya̱ mi̱ fam a̱byin Ga̱lili a̱ni.
Ba̱ si̱ nyia̱ ma̱ng a̱nggu a̱ni,
“A̱tyoli,
zi̱ chat zi̱ bwoi nkhang ma̱ng Yesu.”
Filibut si̱ nat,
a̱ si̱ shya̱ Anda̱rawut.
Mba a̱feang,
ba̱ si̱ nat dundung,
ba̱ si̱si̱ hyia̱ ma̱ng Yesu ta̱m ji.
Huhwa Yesu si̱ nwuak ba shim nyia̱,
“Jen nyia̱ nang á̱ na nnwuak Nggwon A̱tyubishyi a̱kyenkyai shi a̱ni.
A̱tsatsak a̱lyiat wa za̱m nang n shei nyin;
ka̱ á̱ ti̱p tswa nswaat a̱byin bah,
ji̱ na swan jhyung ja ma̱nyin ji.
Ki̱ ji khwu a̱byin ka,
ji̱ na saat ba̱t.
Ji̱ tyei tswá ma̱ a̱di̱di̱t.
“Konyan wa chat swuan gu,
a̱ na nwai nji.
A̱tyu a̱ ma ndak swuan gu ji mi̱ swanta huni a̱ni,
a̱ na shya̱ swuan sang sangba̱p.
Konyan wa nyia̱ nung ta̱m a̱ni,
ku yet ta hwa gu khwi nung.
Mat a̱mgba̱m a̱vwuo ka nang n shya̱ a̱ni,
a̱ja wa nang a̱khwo nung wu na nshya̱ dundung ma̱ng a̱nung.
A̱tyia̱ nung wu mameang,
na nwuak a̱tyu a̱ nyia̱ nung ta̱m a̱ni shi.”
“Di̱ yong huni fwuo nung hu byian ba̱t!
Yihwa nang n na hyia̱?
N hyia̱ nyia̱,
‘A̱tyia̱,
ti̱n jen jini ji̱p nung ndyo a?’
Kaai,
n na hyia̱ a̱nia bah.
Mat kyang ku bai ma̱ng a̱nung a̱ni,
huhwa hu;
n swuo a̱bung di̱n jen jini.
A̱tyia̱,
nwuak a̱lyoot ang ka shi!”
A̱nwuat si̱ kin ghwut a̱ neet Ma A̱gwaza tswazwa nyia̱,
“N mi̱ nkai nwuak a̱lyoot nung ka shi.
A̱wot n bu na nwuak ka shi hu mbeang!”
Á̱kpa á̱niet ba̱ ku yong a̱ja ba̱ si̱ fa̱k a̱nwuat ka a̱ni;
á̱ghyang si̱ nyia̱,
“A̱gbai nza wa a̱wa!”
Á̱ghyang si̱ ma nyia̱,
“A̱ta̱m tswa A̱gwaza wa kaat ma̱ng a̱nggu!”
A̱jawa Yesu si̱ nyia̱ ma̱ng a̱mba,
“A̱nwuat ka nang nyi fa̱k fa̱k huni a̱ni,
ka̱ bai da̱nian kpangti̱n nyin ja;
da̱ nyia̱ nung gwa bah.
Ma̱nini kya nang á̱ na nyia̱ á̱niet mi̱ swanta ba shi̱ri̱ya,
a̱wot á̱ bu vwuong A̱ta̱nyeang swanta kani.
Jen nang á̱ bye nta̱ngam nung ma̱ng swuan ma̱ á̱niet ba̱ ka̱n kwi a̱ni,
n bye nkhwat a̱mgba̱m á̱niet ba bai ndyo da̱ a̱vwuo nung.”
Yesu ku hyia̱ a̱lyiat nani da̱nian gu ka tak ma̱ng a̱mba tangka̱i a̱khwu nang gu na khwu wa a̱ni.
Huhwa á̱kpa á̱niet ka si̱ nyia̱ ma̱ng Yesu a̱ni,
“Doka nzi̱t ji ma̱ng A̱lyiat A̱gwaza na tak ma̱ng a̱nzi̱t nyia̱;
Kristi a̱tyu nang zi̱ fwuong a̱ni,
na swan ba̱ng si̱ nat sang sangba̱p.
Yihwa mbyia̱ nang a na nnyia̱ hu yet ta hwa á̱ ta̱ngam Nggwon A̱tyubishyi?
A̱nyan wa yet Nggwon A̱tyubishyi a̱kya?”
Yesu si̱ nyia̱ ma̱ng a̱mba,
“Sai hu shya̱ dundung ma̱ng a̱nyin da̱ a̱bada̱dei njen.
Nyi chong di̱n jen ji nang sai hu nshya̱ dundung ma̱ nyin a̱ni,
kalak lyin ku shya̱ nyin.
Mat a̱tyu a̱ chong mi̱ ndyin a̱ni,
a̱ lyen a̱vwuo ka nang gu nchong a̱ ntyei a̱ni bah.
Nyi nwuak a̱chuchuk di̱ sai hu,
neet nang nyi ni̱ shya̱ ndung ma̱ng a̱nhu.
Da̱nian nyin,
nyi ka yet mman a̱tyu a̱ yet sai hu a̱ni.”
Nang Yesu ntyak a̱lyiat nani a̱ni,
a̱ si̱ nat a̱ si̱ ta̱kup.